Deel van R44-roete spog met nuwe baadjieR44 in die Wes-Kaap (Foto: Departement van vervoer en openbare werke, Wes-Kaap) Die departement van vervoer en openbare werke in die Wes-Kaap het ŉ instandhoudingsprojek ter waarde van R59 miljoen op die skilderagtige R44-roete tussen Rooi-Els en Gordonsbaai afgehandel. Die projek het in Oktober 2017 begin en krake is geseël, gate is gevul, nuwe teer is gelê en ander instandhouding- en herstelwerk is afgehandel. “Motoriste kan nou op ŉ verbeterde pad ry wat vroeër erge krake gehad het,” het Byron la Hoe, woordvoerder van die departement, Woensdag gesê. “Die roete het die afgelope paar maande swaar verkeer gehad as gevolg van sluitings op die N2 by Sir Lowryspas en betogings op ander roetes in die Overberg-distrik. Die departement bedank motoriste vir hul geduld en begrip terwyl die projek voortgeduur het.”